b'\n_START_ARTICLE_\nTacinga\n_START_SECTION_\nTuntomerkti\n_START_PARAGRAPH_\nKasvit ovat pensasmaisia, usein kiipeilevi\xc3\xa4 tai maanmy\xc3\xb6t\xc3\xa4isi\xc3\xa4. Varret ovat liereit\xc3\xa4, toisinaan hieman litistyneit\xc3\xa4, tai py\xc3\xb6reit\xc3\xa4, vastapuikeita tai soikeita muodoltaan ja hieman litistyneit\xc3\xa4, nivelett\xc3\xb6mi\xc3\xa4 tai nivelikk\xc3\xa4it\xc3\xa4, vihreit\xc3\xa4, mehevi\xc3\xa4 ja aikaa my\xc3\xb6ten puutuvia. Lehdet ovat pieni\xc3\xa4, hyvin surkastuneita, ohuita ja lieri\xc3\xb6m\xc3\xa4isi\xc3\xa4. Areolit ovat mustia, ja niiss\xc3\xa4 on herk\xc3\xa4sti irtoavia v\xc3\xa4k\xc3\xa4skarvoja (glokidioita). Piikkej\xc3\xa4 on kaksi tai kolme tai ei yht\xc3\xa4\xc3\xa4n, ja ne karisevat pian. Varren k\xc3\xa4rjen ymp\xc3\xa4rill\xc3\xa4 sijaitsevat kukat ovat kalpean keltaisia ja vihre\xc3\xa4n-, violetin- tai ruskeans\xc3\xa4vyisi\xc3\xa4. Kukan tyviosa on ontto, paksu, varsimainen, pienisuomuinen ja siin\xc3\xa4 on areoleja glokidioineen. Keh\xc3\xa4lehdet ovat taipuneita, ja sek\xc3\xa4 heteet ett\xc3\xa4 vartalo pist\xc3\xa4v\xc3\xa4t ulos niiden suusta tihe\xc3\xa4n\xc3\xa4 kimppuna. Keh\xc3\xa4n ja heti\xc3\xb6n v\xc3\xa4liss\xc3\xa4 on pitkien ja kiharoiden karvojen muodostama kiehkura. Siitep\xc3\xb6lyhiukkasessa on 12 itureik\xc3\xa4\xc3\xa4, pieni\xc3\xa4 piikkej\xc3\xa4 ja huokosia. Hedelm\xc3\xa4t sijaitsevat yksitt\xc3\xa4in ja ovat mehevi\xc3\xa4, pitk\xc3\xa4nomaisia, vihreit\xc3\xa4, valkoisia, ruskehtavia tai punertavia, ja niiss\xc3\xa4 on syv\xc3\xa4 napamainen muodostuma. Siemenet ovat l\xc3\xa4hes pallonmuotoisia, pallomaisia tai p\xc3\xa4\xc3\xa4ryn\xc3\xa4nmuotoisia ja hieman sivulta litistyneit\xc3\xa4. Siemeniss\xc3\xa4 on tihe\xc3\xa4n karvoituksen peitt\xc3\xa4m\xc3\xa4 vaippa.\n_START_SECTION_\nLevinneisyys\n_START_PARAGRAPH_\nSuku kasvaa Brasilian it\xc3\xa4- ja pohjoisosien caatinga-alueella.'